Ir-referendum dwar il-kaċċa fir-rebbiegħa se jsir fil-11 ta' April. Se jsir kmieni, qabel ikun jista' jiftaħ staġun tal-kaċċa ieħor. Kmieni ħafna meta tikkunsidra li biex isir kien hemm ċans sa Lulju. Ħafna kienu qed jaħsbu li r-referendum isir wara li jinfetaħ u jingħalaq dak li seta' jkun l-aħħar (jekk jgħaddi r-referendum) staġun tal-kaċċa fir-rebbiegħa. Għaldaqstant l-ewwel reazzjoni għal din id-data tista' tkun li din hija deċiżjoni li tmur kontra l-interess tal-kaċċaturi. Jien naraha bil-maqlub. L-uniku mod li l-kaċċaturi jistgħu jirbħu r-referendum huwa billi huma u dawk li jaqblu magħhom joħorġu jivvotaw bi ħġarhom, filwaqt li l-maġġoranza ta' votanti li ma jaqblux mal-kaċċa imma mhumiex passjonali daqshom jibqgħu d-dar. Jekk isir staġun ieħor ta' kaċċa ftit ġimgħat qabel ir-referendum ikun iktar faċli għall-koallizzjoni ta' kontra l-kaċċa fir-rebbiegħa li timmobilizza lil dawn il-votanti u tħajjarhom imorru jivvotaw. L-aqwa kampanja referendarja li seta' kellha l-koalizzjoni kienet dan l-'aħħar' staġun tal-kaċċa. L-agħar kampanja għall-kaċċaturi kienet tkun staġun ieħor imtappan b'illegalitajiet u abbużi minn xi wħud fosthom.
Id-data tar-referendum favur il-kaċċaturi